《送范才元》
宋代·吕本中

胡尘犯中原，冠盖走东南。同时辟地人，十不存二三。

相逢各衰病，岂复能清谈。君今尚行役，未暇脱征衫。

声名自宿昔，文字性所眈。谁能随少年，下笔令人惭。

并海虽名郡，嗜爱殊酸咸。君但抚罢民，未须严辔衔。

开堂宴宾客，清诗消半酣。时寄荔子来，尚能怜我馋。

自馀君不问，只向鼻端参。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。